text:
Hahoraho inama zidahuga nyuma y’umuganda.Abantu baba bicaye hasi nka kera bateze amatwi umwami ku Karubanda. Abayobozi ntibaba baca urw’iteka gusa,baba bacurangira abahetsi.Kandi na bo baba bazi neza ko ibyo bavuga ari ibisigarakicaro.Buri kwezi bigahora gutyo.
Abarya ar’uko bavuye gupagasa ntibaba borohewe.Amande y’umuganda 2000fr ntabakanga,iyo bazi ko bashobora kwinjiza arenze 3000.Bahitamo gufunga umwuka aho kuva muri ayo manama ngo ni ibiganiro bareba hejuru n’abana babaririraho.
Girukubonye we abishyiramo urwenya ngo abona ari amajyambere yanze gusiga umuco kuko umuco w’iterambere utazapfa ubagezeho!Mu gihe yavuga ibyo,hatungutse umubyeyi bahetse mu ngobyi. Abantu bane bari mu mujishi icyuya cyabarenze, baherekejwe n’abandi nka 12 bo kugenda basimburana.
Yahise ahindukira antungira agatoki. Ati » Ibyo navugaga ni nka biriya.Dore bose bariruka amaguru adakora hasi.Iyo haba amajyambere,ingobyi ntiziba zisigariye mu nzu ndangamurage, maze abantu bagakora indi mirimo? »
Burya koko inzara yigisha ubwenge.Abagore bamwe bari bakubise ibikapu ku mutwe nk’abatwaye ingemu y’umubyeyi na bo biruka inyuma y’iyo ngobyi kugira ngo abo muri Reveni(RRA) batabambura utwo bacungiyeho amaramuko.
Gusa nyine inzira ntibwira umugenzi.Babaye bakigera hafi ku gasoko bakubitana na ba Gatoki,abacuruzi bakuru tuzi nka infomazi(informers).Si ukwicinya icyara,baba basakiwe.Nta mbabazi nta mishinyiko kuko akazi nk’ako na bo kabatunze!
Abarira barayahora bakihanagura,abandi bakifata mapfubyi.Nuko bagahumuriza umutima ngo nta kundi,ubuzima bwarabishye kandi amategeko ni nk’amabuye iyo bayateye,buri wese yirwanaho yiruka cyangwa yihisha.Ni akaga mu ngo no ku babyeyi.
By Umulisa Sifa,Kiramuruzi


c: text/html

text:
Bamwe mu barezi bemeza ko abana basoma ibitabo baba bigaragaza mu ishuri kubera imitsindire yabo iba itandukanye n’iy’abatabikora kuko abasoma baba batsinda ku kigero cyo hejuru ugereranyije n’abadasoma.
Abarimu batangaje ibi ubwo Urwunge rw’Amashuri rwa Nyamata Catholique rwahawe inkunga y’ibitabo byo gusoma n’Ikigo cy’Abanyamerika gishinzwe iterambere mpuzamahanga (USAID).
Mukarindiro Marie Goreth umwe mu barezi avuga ko gutiza ibitabo abana bakabitahana biri muri gahunda yabo ndetse biteze ko bizakomeza kuzamura imyigire y’abana mu buzima bwabo bwa buri munsi.
Uyu murezi avuga ko umwana wasomye igitabo, yigaragaza mu ishuri kuko akurikira amasomo ndetse akanatsinda cyane ugereranyije n’utagisomye.
Umwe mu bana biga kuri ririya shuri, avuga ko gusoma byamufashije kwitwara neza mu ishuri kuko yabyungukiyemo ubumenyi bwinshi bwagiye bumukarishya ubwenge.
Yagize ati “Cyera sinagiraga amanota meza ariko kubera nsigaye nkunda gusoma igitabo nabaye uwa gatandatu, ninkomeza gutyo nshaka ko nzaba uwa mbere.”
Ikigo cy’Abanyamerika gishinzwe iterambere mpuzamahanga (USAID) cyatanze biriya bitabo, muri 2016 cyatangije umushinga ‘Soma Umenye’ wagize uruhare rukomeye mu gukundisha abana gusoma.
Nubwo uyu mushinga uzarangirana n’uyu mwaka wa 2021, USAID ivuga ko izakomeza gushyigikira ubumenyi bw’ibanze bwo gusoma no kwandika mu Rwanda binyuze mu mishinga ibiri mishya y’imyaka itanu izatangira mu mwaka wa 2022.
Denyse MBABAZI
Radio&TV10

robotstxt: allowed

filter: keep


text:
Mwitinya, dore ndababwira ubutumwa bwiza bw’umunezero mwinshi uzaba ku bantu bose kuko uyu munsi umukiza abavukiye ……,Ubu ni ubutumwa abamalayika babwiye abungeri “(Luka 2: 10 – 13).” Ubu butumwa ni ubwacu. Nuko rero nimwamamaze iyo nkuru nziza duhereye mu miryango yacu no mu Matorero Shingiro maze tugeze abantu ku mahoro Umwami Yesu wenyine azi gutanga. Noheli nidufashe kugira ubugingo buzima bunesha icyaha, maze duhe Yesu umwanya mu bugingo bwacu.
Nuko abagishwa cumi n’umwe bajya i Galilaya ku musozi Yesu yabategetse. Bamubonye baramupfukamira ariko bamwe barashidikanya . Nuko Yesu arabegera avugana nabo ati “ nahawe ubutware mu ijuru no mu isi. Nuko mugende muhindure abantu bo mu mahanga yose abigishwa , mubabatiza mu izina rya Data wa twese n’Umwana n’Umwuka Wera, mubigisha kwitondera ibyo nababwiye byose . Kandi dore ndi kumwe namwe iminsi yose kugera ku mperuka y’isi.” Matayo 28: 16-20. Yesu aratwibutsa iyi nshingano nkuru yasigiye Itorero.
Ndabashishikariza rero kwizera Yesu mukirinda ibibatera gushidikanya byose mukagendera mu butware bwe, maze mu mwaka wa 2017, umukiristo wese wa Diyoseze ya Shyogwe agire umuhigo wo kuzana abandi kuri Yesu, ya gahunda ya tubashake twashyimye gukoresha irusheho gushyirwa mu bikorwa. Twite ku bakijijwe tubarere neza bagere kurugero rushyitse mu kwizera, abaguye nabo tubagaruze ubugwaneza bagaruke mu rugo rwa Data.
Turashaka Itorero rikura kandi ribyara nkuko Yesu abishaka. Ibyo kandi nibyo tuzibandaho dusuzuma imihigo mu nzego zose duhereye ku Itorero Shingiro, ikanisa, Paruwase n’ubucidikoni. Tukareba abo twashatse, abo twigishije bakabatizwa n’abakomejwe ndetse n’abo twagejeje kurugero rushyitse.
Diyoseze ya Shyogwe yongeye kugira umugisha wo kwakira igiterane cyahuje Abepesikopi n’Abapasitori bose ba Province y’Itorero Angilicane mu Rwanda kuva tariki ya 28/11 kugeza 02/12/2016. Muri icyo giterane hafatiwemo imyanzuro myishi azadufasha kurushaho kuzana Ubwami bw’Imana. Hakozwe kandi igiterane cy’urubyiruko n’icyabana b’abapasitori ibyo biterane byose byubatse Itorero. Ibiterane nibikomeze bitegurwe ku nzego zose cyane cyane muri Paruwase n’ubucidikoni. Ibyavuye muri ibyo biterane byose bishyirwe mu bikorwa bihereye mu rwego rwo hasi mu Itorero.
Turashima Imana cyane ku byiza Diyoseze yacu yagezeho mu myaka makumyabiri n’Itanu imaze ishinzwe n’imyaka makumyabiri Umwepiskopi wayo amaze ayiyoboye. Mu gihe twitegura kwizihiza Yubile yiyo myaka, umwaka utaha wa 2017, mutangire mubisengere, gahunda yuko bizakorwa muzayigizweho. Dukomeze kandi gusengera imishinga itandukanye igaragara hirya no hino muri Diyoseze harimo ikigo cy’amahugurwa cya Siyoni, Iniverisite ya Hanika izatangira muri Mutarama 2017. Nk’ishuri rigitangira ni ngombwa ko turisengere, tukohereze abanyeshuri kuryigamo tukaribera abambasederi beza.
Yesu yongera kubabwira ati “ Ni jye mucyo w’isi. Unkurikira ntazagendera mu mwijima na hato, ahubwo azaba afite umucyo w’Ubugingo” Yohana 8:12. Kugendera mu mucyo wa Yesu, bizatuma twirukana umwijima wa Satani maze tugire abakiristo bakizwa neza, bafite abya Roho n’iby’umubiri nabyo. Maze koko tugere ku intego ya Diyoseze yacu igira iti “ Ubwami bwawe buze ”.
Dukomeze gusengera no gukorera u Rwanda twasigiwe na ba Sogokuruza bacu. Tuzirikane kandi imfubyi, abapfakazi, abarwayi, imbohe, n’abandi bose bafite imitima itentebutse dusabire amahoro Akarere dutuyemo k’ibiyaga bigari, Afurika ndetse n’Isi yose muri Rusange.
Umuhanuzi Yesaya yahanuye ibye neza ati “Mushyizeho umwuka wanjye , azazanira abanyamahanga gukiranuka , ntazatongana ntazasakuza, urubingo rusadutse ntazaruvuna , kandi n’urumuri rucumba ntazaruzimya, ahubwo azazana gukiranuka byukuri”. (Yesaya 42: 2). Mboneyeho kubashishikariza kwemerera Umwuka Wera gukorera mu mitima yanyu, gukiranuka muri byose no gushakashaka uko mwamwenya ibyo umwami ashima.
Ubwo Yesu ari Immanuel; Imana iri kumwe natwe, tumwemerere abe Umutware wacu, twihatire kwimura ibintu byose twaba twarimitse muri twe no mu mibereho yacu maze tureke koko abe uwa mbere mu buzima bwacu.
Ndangije mbasabira kandi mbihanangiriza bene Data ngo mujijuke, mwite kumiryango yanyu muharanira kwigira no kugera kurugero rushyitse. Mumenye kandi kubara iminsi yanyu uburyo butuma mutunga imitima y’Ubwenge.
Amahoro Imana itanga, aruta uko umuntu wese yakwibwira, ajye irinde imitima yanyu n’ubwenge bwanyu, kugirango mukomeze kumenye no gukunda Imana Data n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese , Umwana kandi Umwuka Wera ube muri mwe, kandi ugumane namwe iminsi yose. Amina.
Mugire Noheli nziza n’Umwaka mushya muhire w’Umwami wacu wa 2017.
Mgr. Dr. Jered KALIMBA, Umwepisikopi n’Umuvugizi wa E.A.R Diyoseze ya Shyogwe.


text:
Kuva mu gitondo cyo kuri uyu wa Kane tariki 22 Nzeri 2022, kuri Stade ya Kigali i Nyamirambo hari urujya n’uruza rw’abanyeshuri bagiye gutangira Igihembwe cya Mbere cy’umwaka w’amashuri wa 2022/2023.
Ku ikubitiro, abajya mu Turere twa Kamonyi, Nyanza, Ngororero, Musanze, Rwamagana na Kayonza ni bo babimburiye abandi. Ni mu gihe abajya mu tundi turere bazakomeza kugenda kugeza ku Cyumweru tariki 25 Nzeri mu gihe ku wa Mbere aribwo amasomo azatangira mu gihugu hose.
Mu gihe cy’amezi hafi abiri abanyeshuri bari bamaze mu biruhuko, hakozwe impinduka ziganisha uburezi ahantu hashimishije cyane ko aribwo Guverinoma y’u Rwanda yongeje ku buryo bugaragara umushahara wa mwarimu ndetse mu minsi ishize habaho kugabanya amafaranga y’ishuri ku biga mu bigo bya Leta.
Muri rusange abanyeshuri basubiye ku mashuri mu bihe byiza haba ku babyeyi babo ndetse n’abarezi bazasanga ku mashuri kuko bose bafite akanyamuneza.
Ni ibintu bizagira ingaruka nziza ku bijyanye n’umusaruro nk’uko bitangazwa n’Ikigo cy’Igihugu Gishinzwe Ibizamini n’Ubugenzuzi bw’Amashuri (NESA).
Ubuyobozi bwa NESA kandi butangaza ko habayeho imyiteguro ihagije haba ku ruhande rw’ibigo by’amashuri ndetse n’abarimu bateguwe ku buryo biteguye guhita batangira amasomo kandi hari icyizere ko azagenda neza.
Umuyobozi w’Ishami rishinzwe ubugenzuzi muri NESA, Kavutse Vianney Augustin yagize ati “Abayobozi b’amashuri bariteguye, ndetse uko abana baragenda bagera ku mashuri barasanga ibintu byose biteguye, aho barara, ibyo barya n’ibindi. Icyo twashishikariza ababyeyi ni ukohereza abana bakaza bakajya ku mashuri.”
Ababyeyi baganiriye na IGIHE bagaragaje ko icyemezo giherutse gufatwa na Minisiteri y’Uburezi cyo kugabanya amafaranga y’ishuri ababyeyi bishyuraga cyabafashije cyane ko hari n’ubwo bamwe batindaga kohereza abana ku mashuri kubera kubura amafaranga y’ishuri.
Mukabaganwa Françoise, umubyeyi ufite umwana wiga mu Ishuri rya Groupe Scolaire Mater Dei Nyanza, yagize ati ‘‘Barakoze gukuraho ariya mafaranga twagendaga twishyura y’inyongera, ugasanga ibintu bibaye byinshi, amafaranga akaba menshi ndetse hari n’igihe byabaga imbogamizi ukohereza umunyeshuri amatariki yararenze kubera ikibazo cyo kubura amafaranga y’ishuri.”
Ingamba ni zose ku banyeshuri
Uyu mwaka w’amashuri ugiye gutangira mu bihe bisanzwe bitandukanye n’uko mu myaka ibiri yashize hariho icyorezo cya Covid-19, cyadindije imyigire y’abanyeshuri ndetse kikanakoma mu nkokora ibiyanye n’imitsindire.
Kuri ubu abanyeshuri bagaragaza ko biteguye gushyiramo imbaraga kugira ngo basubire ku murongo bahozeho mbere y’icyorezo.
Abagiye gutangira amasomo by’umwihariko abaganiriye na IGIHE bagaragaje ko babashije gufata n’umwanya uhagije wo kuruhuka ndetse bafashe n’uwo gusubiramo amasomo kugira ngo bazabashe gutangira umwaka mushya bahita bakomerezaho bidasabye gusubira muby’umwaka ushize.
Twizere Bon Fils Prince, wiga ETEFOP TVET School [Ecole Technique de Formation professionnelle], yagize ati ‘‘Abanyeshuri tugira ibintu byinshi, iyo utashye ukenera kujya ahantu wari ukumbuye, umaze gusura abavandimwe nyuma wabirangiza ugatangira kuvuga ngo no ku ishuri hari ibyo nasigaje, ukabisubiramo. Rero iyo tugarutse tuba tugiye kwiga ibintu bishya.”
Yakomeje agira ati ‘‘Kwitegura nditeguye, amakayi n’ibindi bikoresho ndabifite. Ingamba njyanye ku ishuri ni ukunguka ubumenyi, kwiga ngakurikira kugira ngo nzatahane indangamanota nziza.”
Nsengumuremyi Isaro Liza, Umunyeshuri ugiye kwiga mu mwaka wa Kabiri w’amashuri yisumbuye muri Groupe Scolaire Notre Dame des Apôtres Rwaza yagize ati “Mfite ingamba zo kubona amanota meza, ngashimisha ababyeyi nkazagera n’aho ngera mu gihe kizaza.”
Ubwitabire ni ikibazo
Ubwo umunyamakuru wa IGIHE yageraga kuri Stade ya Kigali ahagana Saa Yine zo kuri uyu wa Kane, abanyeshuri bazaga ari bake cyane ku buryo imodoka zagombaga gutegereza igihe kirekire nibura nk’amasaha atatu.
Ni ku mpamvu z’uko ubwitabire bw’abajya ku mashuri ku munsi wa mbere bari bake cyane , ibintu ubuyobozi bwa NESA ndetse n’ababyeyi bagaragaza ko ari imbogamizi zikomeye cyane kuko bishobora guteza ibibazo birimo kuba abanyeshuri bashobora kubura imodoka no kuba bakererwa kugera ku mashuri.
Ku rundi ruhande ariko n’abanyeshuri banenze bagenzi babo batinda kujya ku ishuri bashimangira ko bishobora kubagiraho ingaruka haba mu myigire yabo kuko bashobora kuzagera ku mashuri abandi barabasize.
Twizere yavuze ko ‘‘Ba bandi bavuga ngo baraza nyuma bumva ko ari ubu ‘Star’ kandi ni ukwibeshya. Umuntu uza nyuma iyo asanze abandi baratangiye nibwo asanga hari ibyo abandi bamaze kwiga, akabihomba.’’
Nsengumuremyi yagize ati ‘‘Ndabakangurira kuza hakiri kare kugira ngo bategure amasomo yabo bazatangire bameze neza, ibintu byose biri ku murongo.’’
Umuyobozi w’Ishami rishinzwe ubugenzuzi muri NESA, Kavutse Vianney Augustin yasabye ababyeyi kubahiriza ingengabihe iba yarashyizweho kugira ngo abana bagere ku mashuri hakiri kare.
Ati “Turasaba ababyeyi, bajye bubahiriza iyi ngengabihe twashyizeho kuko iradufasha nabo ikabafasha,igafasha n’umwarimu uba ari ku ishuri utegereje ko abana bahita bahagerera igihe bagatangira kwiga.”
Yakomeje agira ati “Ikindi bajye babohereza hakiri kare kuko hari nk’umwana bohereza Saa Munani kandi icyo gihe imodoka ya Rusizi iba yagiye niyo mpamvu twavuze ko bazajya babohereza hakiri kare kugira ngo nabo bagere ku mashuri hakiri kare. Ikindi babashakire amafaranga y’ishuri ku buryo itariki yo gutangira ijya igera baramaze kuyabona.”
Uyu munsi ku wa kane tariki 22 Nzeri 2022, hagiye abo mu turere twa Kamonyi, Nyanza , Ngororero, Musanze, Kayonza na Rwamagana.
Ku wa Gatanu tariki 23 Nzeri 2022, hazagenda abiga muri Nyamagabe, Ruhango , Burera, Rubavu, Nyabihu, Gatsibo na Nyagatare.
Ni mu gihe ku wa Gatandatu tariki ya 24 Nzeri 2022, hazagenda abiga muri Huye, Muhanga, Rulindo, Gakenke ,Karongi, Rutsiro na Bugesera.
Ku Cyumweru tariki 25 Nzeri 2022, hazagenda abiga mu bigo by’amashuri biri mu turere twa Nyarugenge, Gasabo, Kicukiro, Nyaruguru, Gisagara na Gicumbi, Rusizi, Nyamasheke, Ngoma na Kirehe.
Amafoto: Rwema Derrick